ET Euroopa Liidu Teataja L 303/56

EFTA JÄRELEVALVEAMETI OTSUS

nr 311/13/COL,

17. juuli 2013,

millega muudetakse Euroopa Majanduspiirkonna lepingu I lisa I peatüki osa 1.2 punktis 39 esitatud kolmandatest riikidest pärit elusloomade ja loomsete saaduste veterinaarkontrolliks sobivate Islandi ja Norra piiripunktide loetelu ning tunnistatakse kehtetuks EFTA järelevalveameti otsus nr 131/13/COL (1)

EFTA JÄRELEVALVEAMET,

võttes arvesse EMP lepingu I lisa I peatüki sissejuhatava osa punkti 4 alapunkti B lõikeid 1 ja 3 ja punkti 5 alapunkti b,

võttes arvesse EMP lepingu I lisa I peatüki osa 1.1 punktis 4 nimetatud õigusakti (nõukogu 18. detsembri 1997. aasta direktiiv 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted (2)), mida on muudetud ja kohandatud EMP lepinguga lepingu I lisas ja eelkõige selle artikli 6 lõikes 2 nimetatud valdkondlike kohandustega,

võttes arvesse järelevalveameti kolleegiumi otsust nr 295/13/COL, millega volitatakse kolleegiumi pädevat liiget käesolevat otsust vastu võtma,

ning arvestades järgmist:

Norra toiduohutusamet (edaspidi „NFSA”) teavitas järelevalveametit 6. juuni 2013. aasta kirjaga, et ta on teinud muudatusi Norra piiripunktide loetelus. Kõnealused muudatused tehti soovituste põhjal, mis järelevalveamet esitas 21.–30. jaanuarini 2013 Norrasse tehtud impordikontrollide jälgimise käigus, ning eelkõige vajaduse tõttu omada asjakohaseid seadmeid ja ruume, et käidelda tooteid, mille käitlemiseks piiripunktile on antud luba (3).

Vastuseks kõnealusele soovitusele ja selleks, et viia oma impordikontrolli süsteem vastavusse EMP nõuetega, otsustas NFSA muuta nende tootekategooriate loetelu, mille käitlemiseks on antud luba järgmistele piiripunktidele:

— OSLO lennujaam (TRACESi kood NO OSL4)

— OSLO sadam (TRACESi kood NO OSL 1)

— BORGi sadam (TRACESi kood NO BRG1).

NFSA palus järelevalveametil muuta heakskiidetud piiripunktide loetelu järgmiselt:

Borg NO BRG 1 P HC(2), NHC(2) E(7) Oslo NO OSL 1 P HC(2), NHC(2) Oslo NO OSL 4 A HC(2), NHC(2) U, E, O

Seetõttu on järelevalveamet kohustatud muutma Islandi ja Norra piiripunktide loetelu ja avaldama uue loetelu, et kajastada riiklikes loeteludes tehtud muudatusi.

Järelevalveamet suunas oma 10. juuli 2013. aasta otsusega 295/13/COL küsimuse järelevalvekomiteed abistavale EFTA veterinaarkomiteele. Komitee kiitis loetelu muudatused ühehäälselt heaks. Käesolevas otsuses esitatud meetmed on seega kooskõlas EFTA järelevalveametit abistava EFTA veterinaarkomitee üksmeelse arvamusega ja meetmete sõnastust ei muudeta,

ON VASTU VÕTNUD KÄESOLEVA OTSUSE:

Artikkel 1

Muudetakse Euroopa Majanduspiirkonna lepingu I lisa I peatüki osa 1.2 punktis 39 esitatud tootekategooriaid, mille käitlemiseks heakskiidetud piiripunktid on Oslo lennujaam, Oslo sadam ja Borgi sadam. Kõnealustes piiripunktides on nüüd lubatud käidelda ainult pakitud tooteid.

Artikkel 2

Islandile ja Norrasse kolmandatest riikidest toodavate elusloomade ja loomsete toodete veterinaarkontrolli korraldavad pädevad riigiasutused üksnes käesoleva otsuse lisas loetletud heakskiidetud piiripunktides.

Artikkel 3

Käesolevaga tunnistatakse kehtetuks EFTA järelevalveameti 18. märtsi 2013. aasta otsus nr 131/13/COL.

Artikkel 4

Käesolev otsus jõustub selle allakirjutamise päeval.

Artikkel 5

Käesolev otsus on adresseeritud Islandi Vabariigile ja Norra Kuningriigile.

Artikkel 6

Käesolev otsus on autentne inglise keeles.

Brüssel, 17. juuli 2013 EFTA järelevalveameti nimel Sverrir Haukur GUNNLAUGSSON Kolleegiumi liige Xavier LEWIS Direktor

(1) ELT L 175, 27.6.2013, lk 76, ja EMP kaasanne nr 36, 27.6.2013, lk 1.

(2) EÜT L 24, 30.1.1998, lk 9.

(3) Vt järelevalveameti 3. mai 2013. aasta lõpparuanne, milles käsitletakse 21.–30. jaanuarini 2013 Norrasse toimunud lähetust seoses impordi- ja transiidikontrolli süsteemide ja piiripunktide alaste EMP õigusaktide kohaldamisega.